ভিমরুলি ভ্রমণ শেষ করে আপনি চলে যেতে পারেন কুড়িয়ানার নৌকার হাট। যদিও জায়গাটি নেছারাবাদ (স্বরূপকাঠী) থানার ভেতরে কিন্তু আপনি চাইলে ঝালকাঠী থেকেও আসতে পারেন। মোটর বাইকে প্রায় এক ঘণ্টা সময় লাগে এখানে আসতে। আর দুই ঘণ্টার মতো সময় লাগবে যদি আপনি ইঞ্জিন নৌকায় আসেন। এখানে বর্ষা মৌসুমে মূলত বসে নৌকার হাট। জেলার বিভিন্ন জায়গা থেকে নৌকার কারিগররা এখানে আসেন তাদের তৈরি করা নৌকা বিক্রি করতে। বিশাল জায়গাজুড়ে এখানে শত শত নৌকায় পরিপূর্ণ হয় এ হাট। সপ্তাহের প্রায় প্রতিদিনই এ হাট বসলেও শুক্রবারে এখানে ক্রেতা-বিক্রেতার সম্মিলন ঘটে বেশি। বড় একটি নৌকার উপরে ছোট ছোট অনেক নৌকা এনে এখানকার খালে ভাসিয়ে ক্রেতার অপেক্ষায় থাকেন বিক্রেতারা। এক হাজার থেকে দশ হাজার টাকায় এ হাটে পাওয়া যায় বিভিন্ন আকারের নৌকা। বর্ষায় এ অঞ্চলের বিভিন্ন জায়গায় পানি বেড়ে যাওয়ায় চলাচলের জন্য অনেকেরই নৌকার প্রয়োজন হয়। তাই অনেকেই বর্ষাকালে এ হাটে আসেন নৌকা কেনার জন্য।